দেশের এমন করুণ পরিস্থিতিতে ভালো মানুষের মন কাঁদে। তারা দেখেও না দেখার ভান করে, এড়িয়ে চলে। স্বদেশের প্রতিটি অপ্রত্যাশিত দুর্যোগ তাদের রঙিন স্বপ্নগুলো দুমড়ে মুচড়ে শেষ করে দিচ্ছে। যারা ভালো, যাদেরকে তাদের পরিবার প্রতিবেশী সমাজ ভালো বলে আখ্যায়িত কওে, তারা যদি প্রত্যাশিত ভূমিকায় অবতীর্ণ হয়ে সমাজের কোনো পরিবর্তন করতে না পারে তাহলে সে ভালো দিয়ে কী হবে? স্বপ্নচারীর মতো স্বপ্ন দেখা নেহাত বোকামি যদি সে স্বপ্নকে বাস্তবে রূপায়িত করার কোনো প্রচেষ্টা অব্যাহত না থাকে। ৪৩ বছরে অসংখ্য দুর্যোগের ঘনঘটা আর নানা অপ্রাপ্তিতে আমরা বেদনাহত হই, মুষড়ে পড়ি। এরপরও অজানা এক শক্তিতে বুক বেঁধে সামনে এগিয়ে যাওয়ার সাহস আমাদের তাড়িত করে। ১৬ কোটি মানুষকে যদি জাগাতে পারি, ঘুণে ধরা সমাজের সকল অনাচার যদি শুধরে নিতে পারি, নৈতিক শিক্ষার বলে বলীয়ান করতে পারি, তাহলে আমরাই হবো আমাদের তুলনা। সেই বিশ্বাসে আমাদের পথ চলা হোক দুর্বার, দুর্দমনীয়, অপ্রতিরোধ্য।